雜曲歌辭 拜新月
作者：吉中孚妻張氏
朝代：唐

paragraphs: 拜新月，拜月出堂前。
暗魄深籠桂，虛弓未引弦。
拜新月，拜月妝樓上。
鸞鏡未安臺，蛾眉已相向。
拜新月，拜月不勝情，庭前風露清。
月臨人自老，望月更長生。
東家阿母亦拜月，一拜一悲聲斷絕。
昔年拜月逞容儀，如今拜月雙淚垂。
回看衆女拜新月，却憶紅閨年少時。